

VLADA REPUBLIKE HRVATSKE

Zagreb, 20. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Središnji državni ured za središnju javnu nabavu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o davanju ovlaštenja Središnjem državnom uredu za središnju javnu nabavu za provedbu postupka središnje javne nabave licenci za korištenje Microsoftovih softverskih proizvoda i usluga za tijela koja nisu obveznici središnje javne nabave |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG**

Na temelju odredbe članka 31. stavka 3. Zakona o Vladi Republike Hrvatske („Narodne novine“, broj 150/11., 119/14., 93/16., 116/18., 80/22. i 78/24.) i članka 12. stavka 3. Uredbe o unutarnjem ustrojstvu Središnjeg državnog ureda za središnju javnu nabavu („Narodne novine“, broj 97/20.), Vlada Republike Hrvatske je na sjednici održanoj \_\_\_. \_\_\_\_\_\_\_\_\_\_ 2024., donijela

**Z A K L J U Č A K**

1. Ovlašćuje se Središnji državni ured za središnju javnu nabavu (u daljnjem tekstu: Središnji državni ured) da u novi postupak središnje javne nabave licenci za korištenje Microsoftovih softverskih proizvoda i usluga (u daljnjem tekstu: MS licence), a koji će provesti za obveznike središnje javne nabave iz članka 12. stavka 1. Uredbe o unutarnjem ustrojstvu Središnjeg državnog ureda za središnju javnu nabavu (u daljnjem tekstu: Uredba), uključi i tijela koja nisu obveznici središnje javne nabave (u daljnjem tekstu: korisnici središnje javne nabave), kako slijedi:

- Državna komisija za kontrolu postupaka javne nabave

- Državni ured za reviziju

- Državno izborno povjerenstvo Republike Hrvatske

- Povjerenik za informiranje

- Pravobranitelj za djecu

- Pravobraniteljica za ravnopravnost spolova

- Pučka pravobraniteljica

- Agencija za reviziju sustava provedbe programa Europske unije

- Hrvatska matica iseljenika

- Veteranski centar

- Arheološki muzej u Splitu

- Državni arhiv u Dubrovniku

- Državni arhiv u Osijeku

- Državni arhiv u Pazinu

- Državni arhiv u Splitu

- Državni arhiv u Virovitici

- Državni arhiv u Vukovaru

- Državni arhiv za Međimurje

- Dvor Trakošćan

- Muzej antičkog stakla u Zadru

- Muzej hrvatskih arheoloških spomenika

- Muzej vučedolske kulture

- Muzeji Ivana Meštrovića

- Muzejski dokumentacijski centar

- Agencija za plaćanja u poljoprivredi, ribarstvu i ruralnom razvoju

- Hrvatska agencija za poljoprivredu i hranu

- Središnja agencija za financiranje i ugovaranje programa i projekata Europske unije

- Agencija za istraživanje nesreća u zračnom, pomorskom i željezničkom prometu

- Hrvatska agencija za civilno zrakoplovstvo

- Hrvatska regulatorna agencija za mrežne djelatnosti

- Hrvatski hidrografski institut

- Hrvatska agencija za malo gospodarstvo, inovacije i investicije

- Hrvatska energetska regulatorna agencija

- Hrvatski zavod za norme

- Javna ustanova „Park prirode Lastovsko otočje“

- Agencija za odgoj i obrazovanje

- Hrvatska akademska i istraživačka mreža – Carnet

- Nacionalni centar za vanjsko vrednovanje obrazovanja

- Agencija za osiguranje radničkih tražbina

- Hrvatski zavod za socijalni rad

- Obiteljski centar

- Središnji registar osiguranika

- Klinička bolnica Dubrava

- Klinička bolnica „Merkur“

- Klinički bolnički centar Sestre milosrdnice

- Klinički bolnički centar Osijek

- Klinički bolnički centar Rijeka

- Klinički bolnički centar Split

- Klinički bolnički centar Zagreb

- Klinika za dječje bolesti Zagreb

- Klinika za infektivne bolesti „Dr. Fran Mihaljević“

- Nacionalna memorijalna bolnica „Dr. Juraj Njavro“ Vukovar

- Opća bolnica „Dr. Tomislav Bardek“ Koprivnica

- Opća bolnica „Dr. Ivo Pedišić“ Sisak

- Opća bolnica Pula - Ospedale generale di Pola

- Opća bolnica Varaždin

- Opća bolnica Zabok i bolnica hrvatskih veterana

- Opća bolnica Zadar

- Opća županijska bolnica Našice

- Klinička bolnica „Sveti Duh“

- Agencija za lijekove i medicinske proizvode

- Hrvatska izvještajna novinska agencija - Hina

- Hrvatska agencija za nadzor financijskih usluga

- Hrvatski zavod za mirovinsko osiguranje

- Hrvatski zavod za zapošljavanje

- Hrvatski zavod za zdravstveno osiguranje.

2. Ovlašćuje se Središnji državni ured da temeljem provedenog postupka javne nabave sklopi okvirni sporazum i odgovarajuće ugovore sukladno programima licenciranja vlasnika licenčnih prava.

3. Korisnici središnje javne nabave obvezuju se u svrhu provođenja postupka javne nabave za nabavnu kategoriju iz točke 1. ovoga Zaključka, bez obzira na procijenjenu vrijednost njihove nabave, dostaviti Središnjem državnom uredu podatke vezane uz iskazivanje potreba u obliku i rokovima koje odredi Središnji državni ured.

4. U odnosu na samostalno provođenje postupka javne nabave u nabavnoj kategoriji iz točke 1. ovoga Zaključka odgovarajuće se primjenjuju odredbe članka 17. Uredbe.

5. Zadužuje se Središnji državni ured da o ovome Zaključku izvijesti tijela iz točke 1. ovoga Zaključka.

KLASA:

URBROJ:

Zagreb, \_\_\_. \_\_\_\_\_\_\_\_ 2024.

PREDSJEDNIK

Andrej Plenković

**OBRAZLOŽENJE**

Središnji državni ured za središnju javnu nabavu (dalje u tekstu: Središnji državni ured) provodi postupke središnje javne nabave roba, radova i usluga za obveznike središnje javne nabave iz članka 12. stavka 1. Uredbe o unutarnjem ustrojstvu Središnjeg državnog ureda za središnju javnu nabavu („Narodne novine“, br. 97/20., dalje u tekstu: Uredba), odnosno za Ured predsjednika Republike Hrvatske, Hrvatski sabor, Vladu Republike Hrvatske, urede i stručne službe Vlade Republike Hrvatske, te tijela državne uprave (ministarstva i državne upravne organizacije). Odredbom članka 12. stavka 3. Uredbe, predviđena je iznimka od stavka 1. navedenog članka te je određeno da Vlada Republike Hrvatske može ovlastiti Središnji državni ured za provođenje postupaka javne nabave za javne naručitelje koji nisu obuhvaćeni stavkom 1. članka 12. Uredbe.

Odlukom o nabavnim kategorijama (Narodne novine, broj 64/16), određene su nabavne kategorije za koje je Središnji državni ured nadležan provoditi postupke središnje javne nabave. U točki I. navedene Odluke, licence za korištenje softvera određene su kao jedna od nabavnih kategorija središnje javne nabave.

Vlada RH je Zaključkom KLASA: 022-03/-07/02, URBROJ: 50301-05/31-22-2 od 20. siječnja 2022. ovlastila Središnji državni ured da provede postupak nabave Microsoftovih proizvoda i usluga (u nastavku: MS licence) i zaključi okvirne sporazume za dodatne korisnike koji nisu obveznici središnje javne nabave. Okvirni sporazumi zaključeni temeljem provedenog postupka središnje nabave su na snazi do 30. lipnja 2025. godine, a budući da je za nabavu novih licenci i za tehničko održavanje prethodno nabavljenih licenci potrebno provesti novi postupak javne nabave, predlaže se donošenje predmetnog Zaključka.

Središnji državni ured je u okviru priprema za novi postupak kontaktirao javne naručitelje koji su bili obuhvaćeni prethodno navedenim Zaključkom iz 2022. godine, te zatražio očitovanja vezano za sudjelovanje u novom postupku javne nabave. Naime, radi se o javnim naručiteljima koji nisu obveznici središnje javne nabave te je sukladno članku 12. stavku 3. Uredbe Središnjem uredu potrebno ovlaštenje Vlade RH za provođenje novog postupka za dodatne korisnike.

Na temelju dobivenih suglasnosti sačinjen je popis od ukupno 66 dodatnih korisnika u točki 1. Zaključka. U odnosu na popis korisnika Zaključka iz 2022. godine, dodatni interes za uključivanje u sljedeći postupak središnje javne nabave iskazali su korisnici: Središnja agencija za financiranje i ugovaranje programa i projekata Europske unije, Hrvatska akademska istraživačka mreža–Carnet, Državna komisija za kontrolu postupaka javne nabave, Pravobranitelj za djecu, Veteranski centar, Hrvatski zavod za socijalni rad, Obiteljski centar, Povjerenik za informiranje, zatim tijela iz razdjela Ministarstva zdravstva i iz razdjela Ministarstva kulture i medija, a koji su i svi taksativno navedeni u točki 1. Zaključka.

Prijedlogom zaključka ovlašćuje se Središnji državni ured da provede postupak javne nabave MS licenci i za dodatne korisnike taksativno navedene u točki 1. Zaključka.

Točkom 2. ovoga Zaključka ovlašćuje se Središnji državni ured da nakon provedenog postupka javne nabave zaključi okvirni sporazum i potrebne ugovore prema odgovarajućim Microsoft programima licenciranja.

Naime, nabavu licenci za Microsoftove proizvode i usluge moguće je izvršiti samo sukladno poslovnoj politici vlasnika licenčnih prava Microsoft Ireland Operations Limited, odnosno, pod uvjetima jednog od programa licenciranja, uključujući i uvjete za tzv. Governement – licence, odnosno za licence za državna tijela.

Stoga je nakon potpisivanja okvirnog sporazuma i prije sklapanja pojedinačnih ugovora o javnoj nabavi koje sklapaju korisnici središnje nabave potrebno sklopiti odgovarajuće ugovore u nekom od programa licenciranja koji omogućuju isporuku licenci.

Zbog ukupno većeg javno-nabavnog volumena moguće je očekivati i dodatno snižavanje cijena u okviru cjenovnog razreda te dodatne popuste koje mogu ponuditi gospodarski subjekti zainteresirani za sudjelovanje u postupku javne nabave. Objedinjenom nabavom postiže se i smanjenje administrativnih troškova provedbe pojedinačnih postupaka nabave kod korisnika središnje javne nabave.

Točkom 3. Zaključka korisnici središnje javne nabave obvezuju se u svrhu provođenja postupka nabave MS licenci, bez obzira na procijenjenu vrijednost njihove nabave, dostaviti Središnjem državnom uredu podatke vezane uz iskazivanje potreba u obliku i rokovima koje odredi Središnji državni ured , a što je i sukladno članku 15. Uredbe.

Nadalje, točkom 4. ovog Zaključka upućuje se na odgovarajuću primjenu odredbe članka 17. Uredbe kojom je propisano postupanje korisnika središnje javne nabave kada samostalno provode postupke javne za nabavne kategorije iz nadležnosti Središnjeg državnog ureda.

Također naglašavamo da za provođenje predmetnog postupka središnje javne nabave za prošireni krug korisnika nije potrebno osiguravati dodatna financijska sredstva, budući da će korisnici na temelju okvirnog sporazuma koji sklopi Središnji državni ured sklapati svoje pojedinačne ugovore o javnoj nabavi sukladno potrebama i financijskim sredstvima osiguranim u svojim proračunima.